<classify> VINARA wa Ligi Kuu Tanzania Bara Yanga jana waliungana na Singida United kuyaaga mashindano ya SportPesa Super Cup baada ya kufungwa mabao 3-2 katika mchezo uliofanyika kwenye Uwanja wa Taifa jijini Dar es Salaam.Singida United ndio ilikuwa ya kwanza kuyaaga mashindano hayo baada ya kufungwa 1-0 na Bandari ya Kenya katika mchezo uliofanyika mapema jana kwenye uwanja huohuo.Kwa upande wao, Yanga ilifungwa bao la kwanza lililowekwa kimiani na Abuya Duke katika dakika ya tisa tangu kuanza kwa mchezo huo na kuiacha timu hiyo matatani ikiwa na kazi ya kutaka kusawazisha.Yanga ambao waliuanza mchezo huo kwa kasi kwa kulishambulia lango la wapinzani wao katika dakika za mwanzoni kabisa za mchezo, walijikuta wakifungwa bao la pili lililopachikwa na Abege George katika dakika ya 36.Timu hizo zilikwenda mapumziko, Kariobang ilikuwa mbele kwa mabao 2-0, huku wachezaji wa Yanga, Ajib, Ngassa na Makambo wakishindwa kufunga licha ya kupata nafasi nzuri za kufunga.Yanga walibadilika kipindi cha pili na angalau walionesha uhai na walifanikiwa kupata bao la kwanza kupitia kwa Amis Tambwe hata hivyo, Duke aliongeza bao la tatu kwa timu yake na kuifanya kuwa mbele kwa mabao 3-1.Yanga walifanikiwa kufunga bao la pili lililowekwa kambani na Vicent Andrew na kusababisha vurugu kati ya wachezaji wa Kariobangi na Yanga baada ya kipa wa Sharks kungangania mpira na kutokea vurugukati ya wachezaji wa timu hizo mbili.Timu za Kenya za Bandari na Kariobangi zimefanikiwa kutinga nusu fainali huku zikisubiri washindi wengine wa leo kati ya Simba dhidi ya AFC Leopand na Mbao dhidi ya mabingwa watetezi wa kombe hilo, Gor Mahia.Bingwa wa mashindano haya atacheza dhidi ya Everton ya England katika mchezo utakaofanyika katika uwanja na nchi itakayotangazwa kulingana na bingwa atakapotoka.Mwaka juzi mashindano hayo yalifanyikia kwenye Uwanja wa Taifa na Gor Mahia kutwaa ubingwa na kucheza na Everton kabla ya mwaka jana kufanyikia Nakuru na mabingwa hao Wakenya walitwaa ubingwa huo na kwenda England kuifuata Everton.Naibu Waziri wa Habari, Utamaduni, Sanaa na Michezo, Juliana Shonza alimkabidhi mfano wa hundi yenye thamani ya dola za Marekani 500 mchezaji wa Kariobangi, Duke baada ya kuwa mchezaji bora.Kikosi cha Yanga: Klaus Kindoki, Paul Godfrey Juma Abdul, Gadiel Michael, Andrew Vicent, Kelvin Yondani, Abdallah Shaibu, Ibrahim Ajib, Feisal SalumTshishimbi, Heritier Makambo, Haruna Moshi BobanAmis Tambwe na Mrisho Ngassa Deus Kaseke.  <topic>: michezo 